Ilmoitus Kiinan kansantasavallasta peräisin olevan ferromolybdeenin tuontia koskevan polkumyynnin vastaisen menettelyn aloittamisesta



Virallinen lehti nro C 320 , 09/11/2000 s. 0003 - 0005



Ilmoitus Kiinan kansantasavallasta peräisin olevan ferromolybdeenin tuontia koskevan polkumyynnin vastaisen menettelyn aloittamisesta (2000/C 320/03) Komissio on vastaanottanut neuvoston asetuksen (EY) N:o 384/96(1) sellaisena kuin se viimeksi muutettuna asetuksella (EY) N:o 2238/2000(2), jäljempänä "perusasetus", 5 artiklan mukaisen valituksen, jossa väitetään, että Kiinan kansantasavallasta peräisin olevan ferromolybdeenin tuonti tapahtuu polkumyynnillä ja aiheuttaa tästä syystä merkittävää vahinkoa yhteisön tuotannonalalle. 1. Valitus Valituksen teki 25. syyskuuta 2000 rautayhdisteteollisuuden yhdyskomitea Euroalliages, ("valituksen tekijä"), sellaisten tuottajien puolesta, joiden tuotanto muodostaa pääosan eli tässä tapauksessa yli 66 prosenttia ferromolybdeenin yhteisön koko tuotannosta. 2. Tuote Tuote, joita väitetään tuotavan polkumyynnillä, on ferromolybdeeni, jäljempänä "tarkasteltavana oleva tuote", joka tällä hetkellä luokitellaan kuuluvaksi CN-koodiin 7202 70 00. Tämä CN-koodi annetaan ainoastaan ohjeellisena. 3. Polkumyyntiä koskeva väite Koska Kiinan kansantasavaltaa koskeva normaaliarvo määritetään perusasetuksen 2 artiklan 7 kohdan mukaisesti, valituksen tekijä on ehdottanut, että normaaliarvo määritetään markkinataloutta toteuttavassa kolmannessa maassa vallitsevan hinnan perusteella (katso tämän ilmoituksen 5.1 kohdan d alakohta). Polkumyyntiä koskeva väite perustuu edellä mainitulla tavalla määritetyn normaaliarvon ja kyseisen tuotteen yhteisöön suuntautuvan viennin myyntihintojen vertailuun. Tällä perusteella laskettu polkumyyntimarginaali on huomattava. 4. Vahinkoa koskeva väite Valituksen tekijä on esittänyt todisteita siitä, että tarkasteltavana olevan tuotteen tuonti Kiinan kansantasavallasta on kasvanut sekä absoluuttisesti että markkinaosuudella mitattuna. Väitetään, että tuotujen tuotteiden määrillä ja hinnoilla on muiden seurausten lisäksi ollut kielteinen vaikutus yhteisön tuottajien markkinaosuuteen, niiden myymiin määriin ja niiden veloittamien hintojen tasoon, mikä puolestaan on vaikuttanut erittäin kielteisesti yhteisön tuotannonalan taloudelliseen tilanteeseen. 5. Menettely Koska komissio varmistui neuvoa-antavaa komiteaa kuultuaan siitä, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, se panee perusasetuksen 5 artiklan nojalla vireille tutkimuksen. 5.1 Menettely polkumyynnin ja vahingon määrittämiseksi Tutkimuksessa määritetään, tuodaanko Kiinan kansantasavallasta peräisin olevaa tarkasteltavana olevaa tuotetta polkumyynnillä ja onko kyseinen polkumyynti aiheuttanut vahinkoa. a) Otos Koska tässä menettelyssä on suuri määrä osapuolia, komissio voi päättää soveltaa otantaa perusasetuksen 17 artiklan mukaisesti. i) Kiinan kansantasavallassa toimivia viejiä/tuottajia koskeva otos Jotta komissio pystyisi päättämään otannan tarpeellisuudesta ja tarvittaessa valitsemaan otoksen, kaikkia viejiä/tuottajia tai niiden edustajia pyydetään ilmoittautumaan ottamalla komissioon yhteyttä ja toimittamalla tämän ilmoituksen 6 kohdan b alakohdan i alakohdassa asetetussa määräajassa yrityksestään tai yrityksistään seuraavat tiedot: - nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilö, - yhteisöön vietäväksi 1. lokakuuta 1999 ja 30. syyskuuta 2000 välisenä ajanjaksona myydyn tarkasteltavana olevan tuotteen liikevaihto paikallisena valuuttana ilmaistuna sekä määrä tonneina, - aikooko yritys pyytää yksilöllistä marginaalia tai markkinatalousasemaa (ainoastaan tuottajat voivat pyytää yksilöllistä marginaalia ja markkinatalousasemaa), - markkinatalousasemaa pyytävien yritysten osalta tarkasteltavana olevan tuotteen liikevaihto kotimarkkinoilla paikallisena valuuttana ilmaistuna sekä myyntimäärä tonneina 1. lokakuuta 1999 ja 30. syyskuuta 2000 välisenä ajanjaksona, - tarkka kuvaus yrityksen toimista tarkasteltavana olevan tuotteen tuotannon osalta, - kaikkien tarkasteltavana olevan tuotteen tuotantoon ja/tai myyntiin (vietäväksi ja/tai kotimarkkinoille) etuyhteydessä olevien yritysten(3) nimet ja tarkka kuvaus niiden toiminnasta, - muut asiaan vaikuttavat tiedot, joista voi olla hyötyä komissiolle otoksen valinnassa, - suostuvatko yritykset osallistumaan otokseen, mikä merkitsee vastaamista kyselyyn ja vastauksia koskevan, paikalla toteutettavan tarkastuksen hyväksymistä. Jotta komissio voisi saada viejiä/tuottajia koskevan otoksen valinnan kannalta tarpeellisina pitämänsä tiedot, se ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin. ii) Otoksen lopullinen valinta Kaikkien asianomaisten osapuolten on toimitettava otosten valintaan vaikuttavat tiedot tämän ilmoituksen 6 kohdan b alakohdan i alakohdassa asetetussa määräajassa. Komissio aikoo valita otokset lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen. Otoksiin valittujen yritysten on vastattava kyselyyn 6 kohdan b alakohdan ii alakohdassa asetetussa määräajassa ja niiden on toimittava yhteistyössä tutkimuksessa. Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti. b) Kyselylomakkeet Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle, yhteisön tuottajia edustaville järjestöille, otokseen valituille kiinalaisille viejille/tuottajille, viejiä/tuottajia edustaville järjestöille, tuojille ja valituksessa nimetyille tuojia edustaville järjestöille sekä asianomaisen viejämaan viranomaisille. Kaikkien osapuolten olisi otettava komissioon mahdollisimman pian yhteyttä saadakseen selville, onko ne mainittu valituksessa. Jos niitä ei ole mainittu, niiden olisi pyydettävä kyselylomake 6 kohdan a alakohdan i alakohdassa asetetussa määräajassa, koska tämän ilmoituksen 6 kohdan a alakohdan ii alakohdassa asetettua määräaikaa sovelletaan kaikkiin asianomaisiin osapuoliin. Sellaisten Kiinan kansantasavallassa toimivien viejien/tuottajien, jotka pyytävät yksilöllistä marginaalia perusasetuksen 17 artiklan 3 kohdan ja 9 artiklan 6 kohdan mukaisesti, on toimitettava täytetty kyselylomake tämän ilmoituksen 6 kohdan a alakohdan ii alakohdassa asetetussa määräajassa. Tämän vuoksi niiden on pyydettävä kyselylomake tämän ilmoituksen 6 kohdan a alakohdan i alakohdassa asetetussa määräajassa. Kyseisten osapuolten on kuitenkin otettava huomioon, että jos viejiin/tuottajiin sovelletaan otantaa, komissio voi päättää olla myöntämättä niille yksilöllistä marginaalia, jos se hankaloittaisi tehtävää kohtuuttomasti ja estäisi tutkimuksen päätökseen saattamisen määräajassa. c) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään nökökantansa, toimittamaan muut kuin kyselyyn annetuissa vastauksissa esitetyt tiedot ja esittämään asiaa tukeva näyttö. Tiedot ja asiaa tukeva näyttö on esitettävä komissiolle tämän ilmoituksen 6 kohdan a alakohdan ii alakohdassa asetetussa määräajassa. Komissio voi lisäksi kuulla asianomaisia osapuolia, jos ne esittävät asiasta pyynnön, joka osoittaa, että niiden kuulemiseen on olemassa erityisiä syitä. Pyyntö on esitettävä 6 kohdan a alakohdan iii alakohdassa asetetussa määräajassa. d) Markkinatalousmaan valinta Yhdysvallat aiotaan perusasetuksen 2 artiklan 7 kohdan a alakohdan mukaisesti valita viitemaaksi soveltuvaksi markkinatalousmaaksi normaaliarvon määrittämiseksi Kiinan kansantasavallan osalta. Tutkimuksen osapuolia pyydetään esittämään mielipiteensä tämän valinnan sopivuudesta tämän ilmoituksen 6 kohdan c alakohdassa asetetussa erityisessä määräajassa. e) Markkinatalousasema Normaaliarvo vahvistetaan perusasetuksen 2 artiklan 7 kohdan b alakohdan mukaisesti niiden Kiinan kansantasavallan viejien/tuottajien osalta, jotka väittävät toimivansa markkinatalousolosuhteissa, eli täyttävänsä perusasetuksen 2 artiklan 7 kohdan c alakohdassa esitetyt arviointiperusteet, ja esittävät siitä riittävän näytön. Niiden viejien/tuottajien, jotka aikovat esittää tätä koskevan asianmukaisesti perustellun pyynnön, on tehtävä se tämän ilmoituksen 6 kohdan d alakohdassa asetetussa erityisessä määräajassa. Komissio lähettää lomakkeet tällaisten pyyntöjen esittämistä varten kaikille niille Kiinan kansantasavallan viejille/tuottajille, jotka on joko valittu otokseen tai jotka ovat pyytäneet yksilöllistä marginaalia, ja Kiinan kansantasavallan viranomaisille. 5.2 Menettely yhteisön edun arvioimiseksi Mikäli polkumyyntiä ja sen aiheuttamaa vahinkoa koskevat väitteet ovat perusteltuja, tehdään perusasetuksen 21 artiklan mukaisesti päätös siitä, olisiko polkumyyntitoimenpiteiden käyttöönotto yhteisön edun mukaista. Tämän vuoksi yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 6 kohdan a alakohdan ii alakohdassa asetetussa yleisessä määräajassa ilmoittautua ja toimittaa tietoja komissiolle, mikäli ne todistavat, että niiden toiminta on objektiivisessa yhteydessä tarkasteltavana olevaan tuotteeseen. Olisi pantava merkille, että 21 artiklan nojalla toimitetut tiedot otetaan huomioon ainoastaan, jos ne on tosiasioihin perustuvalla näytöllä osoitettu oikeiksi tietoja toimitettaessa. 6. Määräajat a) Yleiset määräajat i) Kyselylomakkeen pyytäminen Kaikkien asianomaisten osapuolten olisi pyydettävä kyselylomake mahdollisimman pian, kuitenkin viimeistään 15 päivän kuluttua tämän ilmoituksen julkaisemisesta Euroopan yhteisöjen virallisessa lehdessä. ii) Osapuolten ilmoittautuminen, kyselyyn vastaaminen ja muiden tietojen esittäminen Jotta kaikkien asianomaisten osapuolten huomautukset voidaan ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn ja muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. Otokseen valittujen yritysten on toimitettava vastaukset kyselyyn tämän ilmoituksen 6 kohdan b alakohdan ii alakohdassa asetetussa määräajassa. iii) Kuuleminen Kaikki asianomaiset osapuolet voivat myös pyytää komissiolta saada tulla kuulluiksi samassa 40 päivän määräajassa. b) Otosta koskeva erityinen määräaika i) Kaikki otosten valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla niitä asianomaisia osapuolia, jotka ovat ilmoittaneet haluavansa olla mukana otosten lopullisessa valinnassa, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. ii) Otokseen valittujen osapuolten on toimitettava vastaukset kyselyyn 37 päivän kuluessa siitä, kun niiden otokseen valitsemisesta on ilmoitettu. c) Erityinen määräaika markkinataloutta toteuttavan kolmannen maan valitsemiselle Tutkimuksen osapuolet saattavat haluta esittää huomautuksia siitä, onko Yhdysvallat, jota tämän ilmoituksen 5.1 kohdan d alakohdassa esitetään markkinataloutta toteuttavaksi kolmanneksi maaksi normaaliarvon määrittämiseksi Kiinan kansantasavallan osalta, sopiva valinta tähän tehtävään. Huomautukset on toimitettava komissiolle kymmenen päivän kuluessa tämän ilmoituksen julkaisemisesta Euroopan yhteisöjen virallisessa lehdessä. d) Erityinen määräaika markkinatalousasemaa koskevien pyyntöjen esittämiselle Tämän ilmoituksen 5.1 kohdan e alakohdassa mainitut asianmukaisesti perustellut markkinatalousasemaa koskevat pyynnöt on toimitettava komissiolle 21 päivän kuluessa otannan valitsemisajankohdasta tai muun komission määräämän ajan kuluessa. 7. Kirjalliset näkökannat, vastaukset kyselyyn ja kirjeenvaihto Asianomaisten osapuolten on esitettävä kaikki näkökantansa ja pyyntönsä kirjallisina (ei sähköisessä muodossa, ellei toisin ilmoiteta) ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Komission postiosoite: Euroopan komissio Kauppapolitiikan pääosasto Linjat B ja C TERV 0/13 Rue de la Loi/Wetstraat 200 B - 1049 Bruxelles/Brussel Telekopionumero (32-2) 295 65 05 Teleksi: COMEU B 21877. 8. Kieltäytyminen yhteistyöstä Jos osapuoli, jota asia koskee, kieltäytyy antamasta tarvittavia tietoja tai ei toimita niitä määräajassa tai merkittävällä tavalla vaikeuttaa tutkimusta, alustavat tai lopulliset päätelmät, riippumatta siitä, ovatko ne myönteisiä vai kielteisiä, voidaan perusasetuksen 18 artiklan mukaisesti tehdä käytettävissä olevien tietojen perusteella. Jos todetaan, että jokin asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja. 9. Tutkimuksen aikataulu Tutkimus saatetaan päätökseen perusasetuksen 6 artiklan 9 kohdan mukaisesti 15 kuukauden kuluessa tämän ilmoituksen julkaisemisesta Euroopan yhteisöjen virallisessa lehdessä. Väliaikaiset toimenpiteet voidaan ottaa käyttöön perusasetuksen 7 artiklan 1 kohdan mukaisesti viimeistään yhdeksän kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä. (1) EYVL L 56, 6.3.1996, s. 1. (2) EYVL L 257, 11.10.2000, s. 2. (3) "Etuyhteydessä olevien yritysten" käsitteen osalta katso yhteisön tullikoodeksin soveltamista koskevista säännöksistä annetun komission asetuksen (ETY) N:o 2454/93 143 artiklan 1 kohta (EYVL L 253, 11.10.1993, s. 1).